FI Euroopan unionin virallinen lehti CE 78/257

(2004/C 78 E/0258)

KIRJALLINEN KYSYMYS E-3317/03

esittäjä(t): Íñigo Méndez de Vigo (PPE-DE) komissiolle

(10. marraskuuta 2003)

Aihe: Rajat ylittävät maksut

Olen saanut tietooni, että kun eräs Espanjan kansalainen suoritti 30 euron tilisiirron Saksaan, häneltä perittiin pankissa 12 euroa palvelumaksuina.

Onko kyseinen maksu komission mielestä rajat ylittävistä euromääräisistä maksuista annetun asetuksen (EY) N:o 2560/2001 (1) mukainen? Katsooko komissio, että kuluttajien oikeudet ovat riittävästi suojattuja? Ovatko kuluttajat saaneet riittävästi tietoa edellä mainitun asetuksen voimaantulosta?

Frits Bolkesteinin komission puolesta antama vastaus

(16. joulukuuta 2003)

Rajat ylittävistä euromääräisistä maksuista 19. joulukuuta 2001 annetun Euroopan parlamentin ja neuvoston asetuksen (EY) N:o 2560/2001 mukaan rahoituslaitoksen rajatylittävistä euromääräisistä maksutapahtumista perimien palvelumaksujen on oltava samat kuin ne palvelumaksut, joita rahoituslaitos perii vastaavista jäsenvaltion sisäisistä maksutapahtumista. Tämä sääntö koskee euromääräisiä sähköisiä maksutapahtumia (korttimaksut ja pankkiautomaattinostot), joiden arvo on enintään 12 500 euroa, 1. heinäkuuta 2002 alkaen ja euromääräisiä tilisiirtoja 1. heinäkuuta 2003 alkaen.

Espanjassa tavallisista tilisiirroista perityt palvelumaksut ovat selvästi alle 12 euroa. Erityisistä tilisiirroista (kuten kiireellisistä siirroista tai siirroista, joissa ei ole käytetty kansainvälistä tilinumeroa (IBAN) (2) tai pankkitunnusta (BIC) (3) ym.) voidaan kuitenkin periä korkeampia palvelumaksuja. Tämän vuoksi asetuksen 3 artiklan mukainen periaate (toisiaan vastaavista maksutapahtumista perittävien palvelumaksujen samansuuruisuus) täyttyy periaatteessa edellyttäen, että tavallisista ja erityisistä euromääräisistä tilisiirroista peritään sama palvelumaksu Espanjassa ja rajat ylittävien siirtojen yhteydessä. Arvoisan parlamentin jäsenen mainitsemassa tapauksessa ei ole valitettavasti selvää, onko kysymys tavallisesta vai erityisestä tilisiirrosta. Yksityiskohtaisemmat tiedot ovatkin tarpeen sen määrittämiseksi, onko 12 euron maksu asetuksen säännösten mukainen.

Asetuksen noudattamisen osalta on kansallisten viranomaisten tehtävänä varmistaa, että asetusta sovelletaan johdonmukaisesti. Asetuksen 7 artiklassa säädetään, että asetuksen noudattaminen on varmistettava tehokkain, oikeasuhteisin ja varoittavin seuraamuksin. Komissio pyysi syyskuussa 2003 kaikkia jäsenvaltioita toimittamaan tiedot, jotka koskevat toimivaltaista kansallista viranomaista ja jäsenvaltion toteuttamia täytäntöönpanotoimia.

Kansalaisten asetuksen voimaantulosta ja sen sisällöstä saamien tietojen osalta voidaan todeta, että rahoituslaitosten on annettava asiakkaalleen ennakkotietoja palvelumaksuista, jotka peritään rajat ylittävistä maksuista ja jäsenvaltion sisäisistä maksuista. Niiden on myös ilmoitettava kaikille sitä pyytäville asiakkaille asiakkaan kansainvälinen tilinumero ja kyseisen rahoituslaitoksen pankkitunnus (asetuksen 4 ja 5 artikla). Komission käytettävissä olevien tietojen mukaan nämä tiedot on yleisesti annettu, vaikka monet kansalaiset ovatkin valittaneet joidenkin pankkien antamien tietojen epäselvyyttä. Komissio jatkaa tilanteen tarkkaa seurantaa.

(1) EYVL L 344, 28.12.2001, s. 13.

(2) Kansainvälinen tilinumero.

(3) Pankkitunnus.